59 
ein teil hat der rouch in gwelben tödt, 
etlich hant glitten wassersnöt, 
etlich von muren gschlagen ztodt, 
etlich im für gliten todesnot. 
Niemmanntt kans erzellen gnuog, 
was sich für iamer da zuotruog; 
in einer sölchen kurzen zyt 
hat zfür vmm sich gfrässen wyt. 
Die mentschen haben bekant, hie 
kein sölch brunnst gschechen nie; 
kein mur so starck, kein trom so hert, 
das für hats gfrässen vnd verzert, 
alles zu col vnd äschen verbrenntt; 
vnd ouch die stein in kalch verwennti; 
war vorhin ein starck vnd gmuret hus, 
ist ytel kat worden drus. 
Wenns höüw vnd strouw gewesen wär, 
so solts syn worden kum so lär. 
in einer sölchen schnällen wyl; 
das für hats als verschluckt in yl; 
metal, silber, kupfer, arz vnd zin 
ist als wie wax geschmolzen hin; 
als costlich husgschier vnd gwant 
verschwand gar in disem brannt, 
verflammet als ungehür, 
als ob es wer das helsch für. 
Das sol man wol betrachten, 
Die straaffen Gottes nit verachten, 
cristenlich läben vf ärden, 
damit wir mögen selig wärden, 
